"Очрагаштыргалаштыргалаганда" - интернетны шаулаткан мәзәк ВИДЕОны Раяз Фасыйхов төшергән булып чыкты

	"Очрагаштыргалаштыргалаганда гынадыр ла!" дип җырлаучы ролик герое һәм әлеге видео "Матбугат.ру" укучыларын үзенә гашыйк итте. Җырчы абзый тумышы белән Нижгар якларыннан булган, хәзер Мәскәүдә гомер итүче Татарстанның атказанган артисты Ирфан Измайлов булып чыкты, дип язган идек. Инде бүген видеоны кем төшерүен дә ачыклый алдык. 	 "Матбугат.ру" хәбәрчесе Татарстан Республикасының атказанган мәдәният хезмәткәре, Татарстанның атказанган артисты Ирфан Измайлов белән элемтәгә кереп, интернетны шаулаткан видеоның тарихын белеште. Ролик артистның иң якын туганнары җыелган абыйсының туган көн мәҗлесендә төшерелгән, видеоның авторы исә Раяз Фасыйхов икән. Бу уңайдан Раяз Фасыйховның үзенә дә шалтыраттык. "Бу видео шулкадәр ажиотаж тудырыр дип уйламадым да, - дип уртаклашты Раяз Фасыйхов көлеп. - Мин аны кызык өчен генә бер танышыма күрсәттем, ә кичкә шушы видео әллә никадәр интернет киңлекләрен урап үземә үк кире кайтып төште", - ди ул. "Икәү бергә дуэт башкарырга теләк юкмы соң?" дигән соравыбызга: "Без Ирфан Измайлов белән ун еллап таныш. Аның белән икәүләп баян тартып җырлаганыбыз да бар. Мондый хәл булгач, үземнең концертыма махсус чакырмыйча булмас инде", - дип җавап бирде Раяз Фасыйхов. Ирфан Измайловны тулы нигез белән халык музыканты дип атарга була. Чөнки, Раяз Фасыйхов билгеләп үткәнчә, туган якларында «бер генә Сабантуй да, бер генә бәйрәм дә Ирфан абый катнашыннан башка узмый».   
	---	
Раяз Фасихов

	№ --- | 05.12.2019	


